ବଡ଼ଦିନ ଭିଡ଼ ଜମିଲାନିଃ ନନ୍ଦନକାନନ, ବଟାନିକାଲ୍ ଗାର୍ଡେନ୍ରେ କମିଲେ ପର୍ଯ୍ୟଟକ\nବାରଙ୍ଗ,୨୫।୧୨(ଡି.ଏନ୍.ଏ.)-ବଡ଼ଦିନରେ ଚଳିତବର୍ଷ ନନ୍ଦନକାନନରେ ସେତେଟା ଭିଡ଼ ଦେଖିବାକୁ ମିଳି ନ ଥିଲା। ବଡ଼ଦିନ ପାଇଁ ସୋମବାର ପ୍ରାଣୀ ଉଦ୍ୟାନକୁ ଖୋଲା ରଖାଯାଇଥିଲେ ମଧ୍ୟ ପର୍ଯ୍ୟଟକଙ୍କ ସଂଖ୍ୟା କିନ୍ତୁ ଯଥେଷ୍ଟ କମ୍ ରହିଥିଲା।\nବଡ଼ଦିନ ଭିଡ଼ ଜମିଲାନିଃ ନନ୍ଦନକାନନ, ବଟାନିକାଲ୍ ଗାର୍ଡେନ୍ରେ କମିଲେ ପର୍ଯ୍ୟଟକ\t December 25th, 11:22 AM December 25th, 12:40 PM\nବାରଙ୍ଗ,୨୫।୧୨(ଡି.ଏନ୍.ଏ.)-ବଡ଼ଦିନରେ ଚଳିତବର୍ଷ ନନ୍ଦନକାନନରେ ସେତେଟା ଭିଡ଼ ଦେଖିବାକୁ ମିଳି ନ ଥିଲା। ବଡ଼ଦିନ ପାଇଁ ସୋମବାର ପ୍ରାଣୀ ଉଦ୍ୟାନକୁ ଖୋଲା ରଖାଯାଇଥିଲେ ମଧ୍ୟ ପର୍ଯ୍ୟଟକଙ୍କ ସଂଖ୍ୟା କିନ୍ତୁ ଯଥେଷ୍ଟ କମ୍ ରହିଥିଲା। ଏ ନେଇ ହୁଏତ ଅନେକ ପର୍ଯ୍ୟଟକ ଅବଗତ ନ ଥିବାରୁ ସଂଖ୍ୟା ହ୍ରାସ ପାଇଥିବା ଅନୁମାନ କରାଯାଉଛି। ତେଣୁ ପୂର୍ବଦିନ ରବିବାର ପ୍ରବଳ ଭିଡ଼ ପରିଲକ୍ଷିତ ହୋଇଥିଲା। ଗତବର୍ଷ ତୁଳନାରେ ଏ ବର୍ଷ ବଡ଼ଦିନରେ ୧୬ହଜାର ୪୫୦ଜଣ ପର୍ଯ୍ୟଟକ କମ୍ ଆସିଥିବା ଜଣାପଡ଼ିଛି। ମୋଟ ୨୩ହଜାର ୬୨୮ଜଣ ପର୍ଯ୍ୟଟକ ପ୍ରାଣୀ ଉଦ୍ୟାନ ବୁଲିବାକୁ ଆସିଥିବା ବେଳେ ୭ଲକ୍ଷ ୭୫ହଜାର ୬୩୦ଟଙ୍କା ରାଜସ୍ବ ମିଳିପାରିଛି। କିନ୍ତୁ ଗତବର୍ଷ ମୋଟ ୪୦ହଜାର ୭୮ଜଣ ପର୍ଯ୍ୟଟକ ବଡ଼ଦିନ ଛୁଟି କାଟିବାକୁ ନନ୍ଦନକାନନ ଆସିଥିଲେ। ସେହି ତୁଳନାରେ ୮ଲକ୍ଷ ୭୬ହଜାର ୫୨୫ଟଙ୍କା ରାଜସ୍ବ ଆଦାୟ ହୋଇପାରିଥିଲା। ସେହିପରି ଏପେଟ ରାଜ୍ୟ ଉଦ୍ଭିଦ ଉଦ୍ୟାନ ବା ବଟାନିକାଲ୍ ଗାର୍ଡେନ୍ରେ ମଧ୍ୟ ପର୍ଯ୍ୟଟକଙ୍କ ସଂଖ୍ୟା ଆଶାତୀତ ଭାବେ ହ୍ରାସ ପାଇଛି। ଚଳିତବର୍ଷ ବଡ଼ଦିନରେ ମାତ୍ର ୯୧୦ଜଣ ପର୍ଯ୍ୟଟକ ଏଠାକୁ ବୁଲିବାକୁ ଆସିଛନ୍ତି, ଯାହା କି ଗତବର୍ଷ ତୁଳନାରେ ୩ହଜାର ୫୮୪ଜଣ କମ୍ ବୋଲି ଜଣାପଡ଼ିଛି। ତେଣୁ ଚଳିତବର୍ଷ ୩୬ହଜାର ୮୦୦ଟଙ୍କା ରାଜସ୍ବ ମିଳିପାରିଛି। ଗତବର୍ଷ ମୋଟ ୪ହଜାର ୪୯୪ଜଣ ପର୍ଯ୍ୟଟକ ଉଦ୍ଭିଦ ଉଦ୍ୟାନ ବୁଲିବାକୁ ଆସିଥିବା ବେଳେ ୧ଲକ୍ଷ ୮୦ହଜାର ୩୦୦ଟଙ୍କା ରାଜସ୍ବ ଆଦାୟ ହୋଇପାରିଥିଲା। ସୂଚନାଥାଉ କି, ରବିବାର ନନ୍ଦନକାନନ ପ୍ରାଣୀ ଉଦ୍ୟାନକୁ ୩୯ହଜାର ୬୩୫ଜଣ ପର୍ଯ୍ୟଟକ ବୁଲିବାକୁ ଆସିଥିଲେ। ୧୬ଟି ବୁକିଂ କାଉଣ୍ଟରରେ ଟିକେଟ୍ ନେବାକୁ ପର୍ଯ୍ୟଟକ ଅପରାହ୍ନ ୫ଟା ପର୍ଯ୍ୟନ୍ତ ଭିଡ଼ ଜମାଇଥିଲେ। ବଟାନିକାଲ୍ ଗାର୍ଡେନକୁ ୪ହଜାର ୫୯୬ଜଣ ପର୍ଯ୍ୟଟକ ଆସିଥିଲେ। ରଘୁନାଥପୁର ଗ୍ରାମ ଶେଷଭାଗରୁ ନନ୍ଦନକାନନ ନୂଆରୋଡ୍ ପର୍ଯ୍ୟନ୍ତ ନନ୍ଦନକାନନ ମୁଖ୍ୟରାସ୍ତା ଯାନବାହନରେ ଜାମ୍ ହୋଇଯାଇଥିଲା। ୩ ଡାଳିଓଧ ଛୁଆ ଜନ୍ମଃ ବଡ଼ଦିନରେ ନନ୍ଦନକାନନରେ ୩ ଡାଳିଓଧ ଛୁଆ ଜନ୍ମ ହୋଇଛନ୍ତି। ୮ ନମ୍ବର ଏନ୍କ୍ଲୋଜରରେ ମାଈ ଡାଳିଓଧ ୩ ଛୁଆ ଜନ୍ମ କରିବା ପରେ ଏମାନଙ୍କ ସଂଖ୍ୟା ୨୭କୁ ବୃଦ୍ଧିପାଇଛି। ସେଥିମଧ୍ୟରେ ୩ ମାଈ ଓ ୪ ଅଣ୍ଡିରା ରହିଥିବାବେଳେ ୨୦ଟି ଡାଳିଓଧଙ୍କର ଲିଙ୍ଗ ନିରୂପଣ କରାଯାଇନାହିଁ।
